Papersnake/gushiwen huggingface dataset:
神女赋
宋玉（先秦）

楚襄王与宋玉游于云梦之浦，使玉赋高唐之事。其夜玉寝，果梦与神女遇，其状甚丽，玉异之。明日，以白王。王曰：“其梦若何？”玉对曰：“晡夕之后，精神恍忽，若有所喜，纷纷扰扰，未知何意？目色仿佛，乍若有记：见一妇人，状甚奇异。寐而梦之，寤不自识；罔兮不乐，怅然失志。于是抚心定气，复见所梦。”王曰：“状何如也？”玉曰：“茂矣美矣，诸好备矣。盛矣丽矣，难测究矣。上古既无，世所未见，瑰姿玮态，不可胜赞。其始来也，耀乎若白日初出照屋梁；其少进也，皎若明月舒其光。须臾之间，美貌横生：晔兮如华，温乎如莹。五色并驰，不可殚形。详而视之，夺人目精。其盛饰也，则罗纨绮繢盛文章，极服妙采照万方。振绣衣，被袿裳，秾不短，纤不长，步裔裔兮曜殿堂，忽兮改容，婉若游龙乘云翔。嫷披服，侻薄装，沐兰泽，含若芳。性合适，宜侍旁，顺序卑，调心肠。”王曰：“若此盛矣，试为寡人赋之。”玉曰：“唯唯。”
夫何神女之姣丽兮，含阴阳之渥饰。披华藻之可好兮，若翡翠之奋翼。其象无双，其美无极；毛嫱鄣袂，不足程式；西施掩面，比之无色。近之既妖，远之有望，骨法多奇，应君之相，视之盈目，孰者克尚。私心独悦，乐之无量；交希恩疏，不可尽畅。他人莫睹，玉览其状。其状峨峨，何可极言。貌丰盈以庄姝兮，苞温润之玉颜。眸子炯其精朗兮，瞭多美而可视。眉联娟以蛾扬兮，朱唇地其若丹。素质干之醲实兮，志解泰而体闲。既姽婳于幽静兮，又婆娑乎人间。宜高殿以广意兮，翼故纵而绰宽。动雾縠以徐步兮，拂墀声之珊珊。望余帷而延视兮，若流波之将澜。奋长袖以正衽兮，立踯躅而不安。澹清静其愔嫕兮，性沉详而不烦。时容与以微动兮，志未可乎得原。意似近而既远兮，若将来而复旋。褰余而请御兮，愿尽心之惓惓。怀贞亮之清兮，卒与我兮相难。陈嘉辞而云对兮，吐芬芳其若兰。精交接以来往兮，心凯康以乐欢。神独享而未结兮，魂茕茕以无端。含然诺其不分兮，喟扬音而哀叹！頩薄怒以自持兮，曾不可乎犯干。
于是摇佩饰，鸣玉鸾；奁衣服，敛容颜；顾女师，命太傅。欢情未接，将辞而去；迁延引身，不可亲附。似逝未行，中若相首；目略微眄，精采相授。志态横出，不可胜记。意离未绝，神心怖覆；礼不遑讫，辞不及究；愿假须臾，神女称遽。徊肠伤气，颠倒失据，黯然而暝，忽不知处。情独私怀，谁者可语？惆怅垂涕，求之至曙。
淋沟行宫夜雨寄怀
弘历（清代）

方欣细雨滋秋麦，却虑长途跋涉艰。支枕清吟消冷夜，可知忧乐每循环。
永明禅师真赞二首 其一
释德洪（宋代）

三界种性，有万妍丑。生顺死逆，梦夜想昼。往复无间，声度垣牖。

皆依末那，戏论成就。而末那体，无作无受。譬如空花，实无而有。

一念了知，光明通透。我如是见，无有错谬。是为心宗，祖佛授手。

孰振颓纲，秀杰奇茂。稽首永明，月临星斗。
蜡梅
姚西岩（宋代）

花簇柔枝疑蜜窍，蒂含新蕊似蜂房。
外无梅粉铅花饰，中有兰心紫晕香。
上塘值清明八首 其五
曹勋（宋代）

客路逢寒食，山光触处新。取鱼多样网，舣岸几州人。

默尔非无住，超然得任真。今年卦气尽，四顾欲何亲。
闻雁
施枢（宋代）

飞尽沙田到水乡，年年来往为谁忙。
只贪月夜芦花宿，不是将身傍稻粱。
渭城
刘敞（宋代）

举世几人歌渭城，流传江浦是新声。柳色青青人送别，可怜今古不胜情。
水调歌头 代赠医者葛道夫
吴存（元代）

欲问长生药，句漏有丹砂。只今医国妙手，还属葛仙家。出入圣医工巧，操纵温凉寒热，功用妙无涯。谈笑起沉痼，阖郡万人夸。又何必，医楼散，紫荷车。火攻更是上策，一灼补千瑕。使子声流梁楚，使子名齐和缓，当代更谁加。金帛何足报，吾笔解生花。
蝶恋花
晏几道（宋代）

碧草池塘春又晚。小叶风娇，尚学娥妆浅。双燕来时还念远。珠帘绣户杨花满。

绿柱频移弦易断。细看秦筝，正似人情短。一曲啼乌心绪乱。红颜暗与流年换。
绍兴祀岳镇海渎四十三首 其二十二 中岳位酌献用《成安》。
郊庙朝会歌辞（宋代）

与天齐极，伊嵩之高。显灵效异，神休孔昭。饬我祀事，实俎鸾膋。

以侑旨酒，其馨有椒。
一翦梅（和敖秋崖为小孙三载寿谢）
刘辰翁（宋代）

人生总受业风吹。三岁儿儿。八十儿儿。深闺空谷把还持。啼看人知。啼怕人知。

客中自种绿猗猗。月下横枝。雪下横枝。尊前百岁且开眉。今岁今时。前岁今时。
牧牛去题袁庆远经历所藏画
傅若金（元代）

牧牛去，千山复万山。上山日出愁起晚，下山日入苦行难。

手中鸲鹆牛伴侣，养来多日能人语。纵牛不牵绳自垂，听他行食母苦之。

欲归尚忧牛不饱，更近前溪多水草。但愿年年牛尽肥，主翁足食身足衣。

农家养牛国所赖，恶少城中杀牛卖。
挽浦秋稼
茹纶常（清代）

旅舍欢悰几日违，人琴忽已痛俱非。河汾讲席空成梦，槜李家山尚待归。

剩有清风悲马磨，转多遗累念牛衣。方干罗隐同君恨，魂魄无劳怨棘闱。
新杨柳四首 其四
黄省曾（明代）

雕梁燕，雕梁燕，年年岁岁常相见。檐下犹垂芳草帘，镜中巳歇桃花面。

平生双处似双飞，诀没离魂不再归。是处逢春添绮丽，偏予闺閤减芳菲。
谨和老人贻具圆复之什
张孝祥（宋代）

儒名参墨行，诗律傲宗风。老去能从我，生来未识公。

据梧心已死，行李岁将穷。应见维摩诘，天花结习空。
邓元孚待制挽词四首 其一
陈渊（宋代）

从容绍圣末，直节更谁攀。不见豺当路，悬知虎在山。

石渠聊试可，江国竟投闲。尚冀调金鼎，那知去不还。
听弹古渌水
白居易（唐代）

闻君古渌水，使我心和平。欲识慢流意，为听疏泛声。

西窗竹阴下，竟日有馀清。
云谷二十六咏 其二十一 漆园
朱熹（宋代）

旧闻南华仙，作吏漆园里。应悟见割忧，嗒然空隐几。
驱车上东门行
于慎行（明代）

驱车上东门，回望咸阳路。
郁郁五陵间，累累多墟墓。
长夜号鼪五，秋风走狐兔。
牧竖游且歌，行人四面顾。
借问此何谁，昔时董与傅。
车马如流水，第宅通云雾。
富贵一旦空，忽如草间露。
阅水日成川，阅世人非故。
贤愚共一丘，千载为旦暮。
嗤彼道傍子，营营胡不寤。
和程泰之阁学咏雪十二题·招雪
袁说友（宋代）

一别瑶池辄去思，明年农事要先知。
天风夜半旛旂动，便欲欺梅更压枝。
水调歌头（戊申送厉守赴濡须漕）
李曾伯（宋代）

缔好恨不早，觌面雅相知。璿星楼上，一见天产此英奇。功在淮梁砥柱，政蔼汉扶襦衤夸，仅借寇恂期。懊恼剑花冷，手欲鲙鲸鲵。

濡须坞，咽喉地，腹心谁。公其揽辔凭轼，勋业笑谈为。贯索旄头息焰，斗极泰阶动色，归佐太平基。客有问仆者，只说在渔矶。
送林彦宾重庐州省兄
王恭（明代）

斗酒不忍别，空歌叹离群。梦随楚天鸟，心逐淮山云。

九月梨花红，千门响砧杵。朝拂车上霜，暮投月中墅。

一别连枝几断魂，秋风又念鹡鸰原。此行莫作分飞雁，看尔双双归故园。
送刘年基高士还江东，兼柬张一无二首 其二
郑元祐（元代）

为问江东张道士，著书还了致桑篇？江湖冷落番君老，云汉昭回象帝先。

芋火夜煨霜后叶，菜庖朝汲涧中泉。相依共住知何日？孤鹤东还意惘然。
两翁来会前峰精舍
许相卿（明代）

一别岁云改，多病会常难。天值清和景，人来野水干。

庭空藉芳草，林缺认遥峦。趺坐谈方外，吾生得大观。
浪淘沙 春日憩管社山
丁如琦（清代）

青嶂拥晴沙。几簇人家。眼前桃李艳于霞。知费天工多少力，酿就繁华。

烟水望中赊。绕径桑麻。武陵何必更浮槎。长昼愔愔无个事，看放蜂衙。
次韵答提举王郎中岁除有感
韩琦（宋代）

岁除诗笔复加勤，和寡辞高过郢人。可念风期千里阔，又看春郢一年新。

几时邻籴盈仓足，来济吾民比户贫。开道海艘将自押，使车应舍未须巾。
青玉案·熙春台下花无数
元好问（金朝）

熙春台下花无数。红紫映桃溪路。蝶往蜂来知几许。翠筠亭外，绿杨堤畔，时听娇莺语。绮筵罗列开尊俎。总是神仙侣。竟举笙歌驰玉醑。介公眉寿，年年此日，长与花为主。
贺新郎
佚名（宋代）

一点芳心事。
鹧鸪天（七之三）
陆游（宋代）

梳发金盘剩一窝。画眉鸾镜晕双蛾。人间何处无春到，只有伊家独占多。
微步处，奈娇何。春衫初换麹尘罗。东邻斗草归来晚，忘却新传子夜歌。
金凤钩·雨辞我向何处
晁补之（宋代）

雨辞我向何处。怪草草、夜来风雨。一簪华发，少欢饶恨，无计殢雨且住。雨回常恨寻无路。试向我、小园徐步。一阑红药，倚风含露。雨自未曾归去。
谢陈水云寄惠瓜庐字
薛师石（宋代）

我向村中住，无人知姓名。结庐难得就，种树几时成。

扁榜龙蛇动，飞檐燕雀惊。自怜幽僻地，因此亦敷荣。
感事
李石（宋代）

踏碓村舂急，缲车并舍忙。
雀桃红缀吻，莺粟碧成囊。
眼儿媚·迟迟春日弄轻柔
朱淑真（宋代）

迟迟春日弄轻柔，花径暗香流。清明过了，不堪回首，云锁朱楼。
午窗睡起莺声巧，何处唤春愁？绿杨影里，海棠亭畔，红杏梢头。
次韵李参政见遗生日
魏了翁（宋代）

幸有鹤山房，图书绕梦香。
况惭闻道浅，何苦为人忙。
五斗米非分，三间茅可长。
何当重操几，同踏古松冈。
荐福院双柏
李常（宋代）

当日双缣直万缗，买留柯叶拂星辰。上巢绝顶饶千鹤，下憩清阴可百人。
和道粹垂拱早朝王范二直阁班列在前戏成小诗
司马光（宋代）

霁日扶霜仗，祥烟覆晓班。
帝车回北斗，天阙竦南山。
紫殿鸿鸾肃，金门虎豹环。
蓬莱两仙伯，迥立白云间。
渔家傲（旅中远思）
赵长卿（宋代）

客里情怀谁可表。凄凉举目知多少。强饮强歌还强笑。心悄悄。从头彻底思量了。

当日相逢非草草。果然恩爱成烦恼。稳整征鞍归去好。重厮守。相期待与同偕老。
哭郭仲微三首
宋祁（宋代）

谢氏虽多女，中郎竟乏儿。
人生忽至此，天道果无知。
一代英才往，千篇故稿遗。
生平同翰墨，不及镂丰碑。
书见素居壁 其一
李兆洛（清代）

夙龄忝文学，图史颇贯弗。因缘平仲知，遂辱扬雄荐。

仇书入虎观，作赋奏金殿。一朝拜恩命，绾绶出山县。

童律幸可通，磔狱苦非练。聱聱听搒捶，屑屑领簿案。

徒隶陪侍从，侏獶侧欢宴。腰低骨已折，口恧心屡战。

尘颜怯持镜，自揣久淄变。经营数间屋，聊用置几砚。

破书百余卷，中有古英彦。相从理素业，冀见本来面。

怀居谅为愧，成性习其便。土思日悄悄，寓也何所恋。
远游（二首选一）
蒋士铨（清代）

初日照林莽，积霭生庭闱。
长跪拜慈母，有泪不敢垂；
“连年客道路，儿生未远离；
力学既苦晚，可复无常师？
负籍出门去，白日东西驰；
远游幸有方，母心休念之。
儿食有齑粉，母毋念儿饥；
儿服有敝裘，母毋念儿衣。
倚闾勿盼望，岁暮儿当归。”
俯首听儿言，丁宁语儿知。
小妹不解事，视母为笑唬。
新妇亦善愁，含泪无言词。
繁忧未能语，匪但离别悲。
父车既已驾，我复行迟迟。
岂无寸草心，珍重三春晖。
仰看林间乌，绕树哑哑飞。
贺韩子苍迁居
赵鼎臣（宋代）

南邻歌舞北邻呼，藏室仙人肯卜居。著撰初无千斛米，般移空有五车书。

乌来屋上看殊好，燕集梁间喜有馀。莫把先生轻相料，锦囊犹自可专车。
寒窗赋
陈翊（唐代）

虚空玲珑别有天，晦明每被物情迁。
几番黄叶送秋色，屡对青灯分夜烟。
隙小风尖鸣淅沥，纸轻雪急响清圆。
更阑人静疑无月，且与梅花借月眠。
灵岩一线天
张清子（宋代）

一画起于乾，先天至后天。
灵岩天一线，想在伏羲前。
酒色财气四吟 其三
顾允成（明代）

财不迷人人自迷，锱铢计较遗阿谁。床头金肥貌日瘦，病多休道药难医。
胡正甫仪部招集绿萝园
卢龙云（明代）

永日呼朋选胜来，此中图画信天开。为山巧结巢云洞，近水先营得月台。

绿满纤萝垂户外，粉含新竹旁墙隈。葵榴艳夺沿堤柳，松桧森连夹路槐。

绕槛总成书带草，盈阶多似蔓金苔。桥通积石琼为岛，帘捲芳丛绣作堆。

地僻尽堪容笑傲，境幽原已绝氛埃。开尊北海时盈座，飞盖西园待上才。

日映花光摇握麈，风吹鸟韵送传杯。辋川未乏裴王侣，醉笔同挥九万枚。
题金陵图送霍斯举归南海
许炯（明代）

长□□来数千里，万叠峰峦纷伏起。龙蟠虎踞护神州，□有秦王埋金处。

忆昔秦王雄据时，千乘万骑游□□。云中佳气俨可辨，郁郁葱葱烟霭孤。

埋金厌胜仗奇术，更敕六丁斲山骨。绿绣青苔没断痕，五色龙文尚盘郁。

祖龙老去罢金銮，刘郎已换竹皮冠。铁锁沈江火炬灭，铜驼芜没春风寒。

渡江龙马来何许，六代繁华随逝水。曲池芳殿委灰尘，后庭玉树传商女。

离离禾黍故宫前，辇路空馀衰草烟。风烛冰山杳莫见，秦淮佳气故依然。

淮甸真人骑赤凤，雷霆奋击波涛动。再造乾坤六合开，瑞图宝鼎神灵捧。

四海为家风露清，山河环抱作咸京。旭日祥云閒处度，龙楼金阙望中明。

云帆粳稻无南北，走马斗鸡无侠客。惯见升平全盛年，步锦看花盈紫陌。

霍君本是南海雄，仗剑挟策游江东。金水桥边谒天子，来伴群贤泗水中。

圜桥礼乐森回路，东观声名推独步。忽见尘土浣征衣，便泛扁舟逐烟雾。

挥袂河梁彩鹢轻，并州却望不胜情。翠翘红袖青楼女，一曲离家别酒醒。

明发海门云树远，掩映孤帆千万转。箧中剩有帝京图，回首相思时一展。
卢怀慎
徐钧（宋代）

曹参尚守萧何法，鲍叔惭分管仲权。
莫笑当时呼伴食，元之秉国恐妨贤。
即事
楼钥（宋代）

雨外山光淡，烟中草色鲜。
断桥依古岸，流水自斜川。
紫椹余桑表，青藤绕树颠。
人情兼物态，只合付天然。
中秋大风雨五绝
刘克庄（宋代）

眦血滴耕夫，愁眉蹙贾胡。
良辰风雨至，不复田禾苏。
高将军白鹞子歌
李道坦（元代）

淮西猛士高将军，新获骁禽被凉素。调之弗顾情未狎，跨马臂出城东去。

征鸿作字云边斜，耸身直上谁能遮。天寒日暮望不见，北风万里吹瑶花。

云飞忽断鸿飞却，短草长烟沙际漠。但馀孤色摇清秋，未许纤毫生碧落。

归来珍卫不解韝，亲手喂肉供饥喉。英雄遇合固有分，可惜惊尘俱雪头。
吴越两山亭
刘绩（明代）

危亭面势瞰雄都，词客登临兴倍孤。地拱会稽开古越，江吞罗刹限全吴。

黄金谩铸功臣像，红袖终堕霸国图。不为千年独悲怆，眼前人事几樗蒲。
八六子（牡丹次白云韵）
杨缵（宋代）

怨残红。夜来无赖，雨催春去匆匆。但暗水、新流芳恨，蝶凄蜂惨，千林嫩绿迷空。那知国色还逢。柔弱华清扶倦，轻盈洛浦临风。细认得凝妆，点脂匀粉，露蝉耸翠，蕊金团玉成丛。几许愁随笑解，一声歌转春融。眼朦胧。凭阑干、半醒醉中。
春怀十首
汪莘（宋代）

神游何边方，梦到迷处所。
论世非秦汉，辨地岂吴楚。
碧桃翳阳林，翠霞荫清渚。
鹍鸡鸣化间，鸾鹤将俦侣。
中有古玉堂，日月光相贮。
似是重瞳君，左右列二女。
我时再拜兴，帝复相尔汝。
蘧然形已开，不得意所语。
乌夜啼
杨无咎（宋代）

不禁枕簟新凉。夜初长。又是惊回好梦、叶敲窗。

江南望。江北望。水茫茫。赢得一襟清泪、伴余香。
木兰花慢 覃怀北赏梅，同参政西庵杨丈，和
白朴（元代）

记罗浮仙子，俨微步、过山村。正日暮天寒、明装淡抹，来伴清樽。行云黯然飞去，怅参横月落梦无痕。翠羽嘈嘈树杪，玉钿隐隐墙根。山阳一气变冬温。真实不须论。满竹外幽香，水边疏影，直彻苏门。仿佛对花终日，拌淋漓、襟袖醉昏昏。折得一枝在手，天涯几度销魂。
早朝十绝
赵子潚（宋代）

凰阙钟声曙色开，香飘瑞气霭蓬莱。
侍臣鹄立班初合，齐进龙墀万寿杯。
西溪步归
张掞（宋代）

溪南山曲折，舍北水西东。
樵唱千村雨，渔歌五两风。
犬憎移竹叟，鹤避扫花童。
仿佛吾家近，茅堂碧树中。
答潘石泉年兄见赠
严嵩（明代）

尘壒驱驰愧我形，鬓衰非复旧时青。偶随冠佩登仙署，未有涓时报帝庭。

省阁优閒无吏牍，山川名胜有图经。江湖敢替忧君念，夜夜频瞻紫极星。
迟留又用韵
陈著（宋代）

宿留不觉久，非因恋竹房。
山林迟老死，萍梗急贫忙。
走俗形几秽，还家梦亦香。
未能凭古语，安处是吾乡。
闻筝歌
殷尧藩（唐代）

凄凄切切断肠声，指滑音柔万种情。

花影深沈遮不住，度帏穿幕又残更。
东园玩菊
白居易（唐代）

少年昨已去，芳岁今又阑。如何寂寞意，复此荒凉园。

园中独立久，日澹风露寒。秋蔬尽芜没，好树亦凋残。

唯有数丛菊，新开篱落间。携觞聊就酌，为尔一留连。

忆我少小日，易为兴所牵。见酒无时节，未饮已欣然。

近从年长来，渐觉取乐难。常恐更衰老，强饮亦无欢。

顾谓尔菊花，后时何独鲜。诚知不为我，借尔暂开颜。
山行
姚范（清代）

百道飞泉喷雨珠，春风窈窕绿蘼芜。
山田水满秧针出，一路斜阳听鹧鸪。
过元家履信宅
白居易（唐代）

鸡犬丧家分散后，林园失主寂寥时。
落花不语空辞树，流水无情自入池。
风荡宴船初破漏，雨淋歌阁欲倾欹。
前庭后院伤心事，唯是春风秋月知。
晨出
陆游（宋代）

昧爽睡餍足，起扶藜杖行。
关山开晓色，草木度秋声。
市晚船初发，奴勤地已耕。
道边多野菜，小摘助晨烹。
犁春操为谢耕道作
黄简（宋代）

东山兮云浮，东磵兮雨流。
失今不勤兮，曷其有秋。
水淫兮石齧，不碻磝兮一跬九折。
予劳兮何辞，牛奚罪兮从予以羸。
眇良畴兮弥野，独功倍兮刈寡。
虽然不愈于无不而游兮，岁晏凄其桑落之下。
台头寺送宋希元
苏轼（宋代）

相从倾盖只今年，送别南台便黯然。
人夜更歌金缕曲，他时莫忘角弓篇。
三年不顾东邻女，二顷方求负郭田。
我欲归休君未可，茂先方议斸龙泉。
送曹璩归越中旧隐诗
刘禹锡（唐代）

行尽潇湘万里余，少逢知己忆吾庐。
数间茅屋闲临水，一盏秋灯夜读书。
地远何当随计吏，策成终自诣公车。
剡中若问连州事，唯有千山画不如。
乳燕飞
刘辰翁（宋代）

语参差述之

赤壁之游乐。但古今、风清月白，更无坡作。矫首中洲公何许，共我横江孤鹤。把手笑、孙刘寂寞。颇有使君如今否，看青山、似我多前却。几见我、伴清酌。

江心旧岂非城郭。抚千年、桑田海水，神游非昨。对影三人成六客，更倚归舟夜泊。尚听得、江城愁角。渺渺美人兮南浦，耿余怀、感泪伤离索。天正北，绕飞鹊。
满江红·卷尽珠帘
葛郯（宋代）

卷尽珠帘，楚天迥、阑干几曲。最好是、瑶台归路，月翻银屋。深院好枰风入座，高楼一喷云横玉。看橘林、霜浅未全黄，犹悬绿。

悠然意，渊明菊。真如指，国师竹。者是非识破，都无荣辱。不管浮生如蝶梦，从教万事添蛇足。坐西昆、一笑八千秋，蟠桃熟。
钓雪舟倦睡
杨万里（宋代）

小阁明窗半掩门，看书作睡正昏昏。
无端却被梅花恼，特地吹香破梦魂。
扈从朝献四首
任希夷（宋代）

扈从齐宫每赐茶，玉瓯常沦建溪芽。
今朝值雨传宣免，只向阶前侍翠华。
过武陵溪二首 其一
张咏（宋代）

生平苦爱山兼水，南国晴凝尽可携。即问世间谁见我，扁舟初下武陵溪。
三部乐（榴花）
杨泽民（宋代）

浓绿丛中，露半坼芳苞，自然奇绝。水亭风槛，正是蕤宾之月。固知道、春色无多，但绛英数点，照眼先发。为君的皪，尽是重心千叶。

红巾又成半蹙。试寻双寄意，向丽人低说。但将一枝，插著翠环丝发。映秋波、艳云近睫。知厚意、深情更切。赏玩未已，看叶下、珍味远结。
经孺子亭观龙井
赵蕃（宋代）

寒泉百尺几秋春，祠祷流传信若神。
何事古先殊昧此，为霖顾取筑岩人。
报慈山门
何澹（宋代）

翠屏一匝梵王城，白练两条功德水。
百鸟争巢高树枝，似闻佛法心欢喜。
谢赵茂甫惠浙曹中笔蜀越薄笺二首 其二
杨万里（宋代）

百楮先生十兔尖，心知奇绝敢言贪。诗无好语书仍俗，喜气多多抵得惭。
句 其一
胡安国（宋代）

爱日尚贪毛义檄，望云长绕仲宣楼。
次韵大受游乳洞谩赋
赵帘溪（宋代）

等閒地似得明珠，三洞山行喜自如。
俗客□□寻□处，仙人何必好楼居。
石声玉磬传空谷，水色冰壶照碧虚。
便好结茅采芝木，利名尽委绝交书。
题表上人卷舒轩
汪应辰（宋代）

高轩聊自娱，俯仰称幽居。
世道有兴废，人心随卷舒。
圆机应有此，胶柱合何如。
愧匪许询辈，时来问满虚。
寓宿洞霄
释宝印（宋代）

窈窕门前九锁山，琮琤石角千层水。
白云影里阅群仙，风断木犀香未已。
我从青城大面来，羽衣驾鹤欣相陪。
五峰去此在咫尺，肯惜杖屦时徘徊。
黄陵庙
陈毓秀（清代）

仙佩双垂俨帝姝，九疑云气望模糊。落花谁写春归怨，斑竹丛深响鹧鸪。
夏日山中
李白（唐代）

懒摇白羽扇，裸袒青林中。
脱巾挂石壁，露顶洒松风。
窗黑
陆游（宋代）

风雨窗常黑，衰翁罢读书。
纵横惭七略，废惰失三余。
宴坐工夫熟，多闻习气除。
韩公未解此，误诮腹空虚。
养疴杂诗 其四
黄遵宪（清代）

高高山月一轮秋，夜半椰阴满画楼。分付驯猿攀摘去，渴茶渴酒正枯喉。
答崔十八
白居易（唐代）

劳将白叟比黄公，今古由来事不同。

我有商山君未见，清泉白石在胸中。
为友题水禽
释绍昙（宋代）

淅淅西风肃杀时，枯荷余得折残枝。
疾风凌风多翻覆，只处姑姑立处危。
夜行船
欧阳修（宋代）

轻捧香腮低枕。眼波媚、向人相浸。佯娇佯醉索如今，这风情、怎教人禁。

却与和衣推未寝。低声地、告人休恁。月夕花朝，不成虚过。芳年嫁君徒甚。
玄墓看梅
德元（清代）

谢却兰桡信杖藜，千峰盘磴入花畦。
晴云度影迷三径，暗水流香冷一溪。
僧寺多藏深树里，人家半在夕阳西。
登临更上朝元阁，满壁苔痕没旧题。
于观音阁饯梁天壶宗烈同府
湛若水（明代）

兹辰风日佳，秋空极寥廓。四美翕然臻，群英亦趋约。

结集逍遥游，临江更登阁。阁迥江不流，澄心坐超脱。

高歌饯嘉宾，遗响天际落。展足贵千里，去去崇明德。
答钱逊叔
吕本中（宋代）

北风吹霜夜如雪，江城草木冻欲折。病夫袖手无所为，一坐临欲已三月。

忽蒙妙句起衰惫，顿觉和气生毛发。公能忘机我亦倦，不待曼殊见摩诘。

画图是非久未解，况保长年不磨灭。请公置画莫多求，要与时人除爱渴。
山斋夜坐
舒岳祥（宋代）

新岁才三日，春风便不同。
花前双鬓白，雪后一灯红。
老去心无术，愁来佛亦空。
吾儒真实在，千古获麟翁。
拟古诗三十首 其二 魏文帝
弘历（清代）

琳池植水华，因名芙蓉池。芙蓉照水鲜，其芳清袭余。

㩦我翰墨侣，言燕淡荡时。遵陆雕辇陈，涉川华舟随。

凭轼览嘉禾，建旄摩乔枝。毕景出皓星，拂暑吹凉飔。

战胜倘未能，佺乔安可期。不如爱景光，及此青年姿。
壬子夏留别榆林士民之作
杨卓林（清代）

榆阳旧岁历艰屯，满目疮痍气不春。愧我爱民非若子，感民视我宛如亲。

立祠肖像情何厚，遮道攀辕意更真。对此苍黎空恨别，潸然与众共沾巾。
示宝上人
刘克庄（宋代）

昔寻老岳到庵西，岳死庵空路已迷。
师举旧诗余不记，茫然恐是梦中题。
减字木兰花·五行四象
侯善渊（元代）

五行四象。戊己攒盈如何样。黑水红云。白马背牛两下分。金车宝辇。大道夷然烹玉线。碾路如银。搬载婴儿出世尘。
满庭芳·美人色
况周颐（清代）

倚醉微赪，佯羞浅绛，相映妒煞桃花。艳名增重，颦莫效西家。旭日魫窗穿照，光艳射、和雪朝霞。东风里，红红翠翠，生怕绣帘遮。
嫌他。脂粉污，蛾眉淡扫，芳泽无加。更佳如秋菊，鲜若晨葩。任尔芙蓉三变，浓和澹、莫漫惊夸。兰闺静，秀餐长饱，相对茜窗纱。
将别复偕游碧云流觞枯柳之下
徐渭（明代）

征舆解道明朝发，别酒遥从此地酣。尽日回肠依曲水，昔年种柳似江潭。

霜高睡短鸡偏促，雪滑泥长马不堪。差有梅花知客意，一程开逼一程南。
荅吕维清兼柬郑遂昌葛可久
郭翼（元代）

沧洲解缆不十日，相忆题诗寄阖闾。常怪接舆歌凤鸟，因怜尔雅注虫鱼。

台州司户频相问，勾漏仙人好附书。况汝才华今亦盛，五云坊里看徵车。
瓜洲城
刘克庄（宋代）

先朝筑此要防边，不遣胡儿见战船。
遮断难传河朔檄，修来大费水衡钱。
书生空抱闻鸡志，故老能言饮马年。
惭愧戌兵身手健，箔楼各占一间眠。
白云上人精舍寻杼山禅师兼示崔子向何山道上人
皎然（唐代）

望远涉寒水，怀人在幽境。为高皎皎姿，及爱苍苍岭。

果见栖禅子，潺湲灌真顶。积疑一念破，澄息万缘静。

世事花上尘，惠心空中境。清闲诱我性，遂使肠虑屏。

许共林客游，欲从山王请。木栖无名树，水汲忘机井。

持此一日高，未肯谢箕颍。夕霁山态好，空月生俄顷。

识妙聆细泉，悟深涤清茗。此心谁得失，笑向西林永。
寻梅二首 其一
饶节（宋代）

闻道香寒犯雪开，驼裘絮帽探春来。立春恰在王正朔，次第群芳不待催。
宫词
宋白（宋代）

红骑翩翩小绣旗，苑中秋雁恰来时。
何妨十日方归内，料得千官总不知。
江城子 江城寄内
董元恺（清代）

当时携手绿窗纱。月初斜。酒交加。闲说离人，莫自到天涯。

真个天涯今更远，寻好梦，梦还赊。

万重烟水万重沙。眺飞霞。听归鸦。节物惊心，两鬓点霜华。

折得春来消息至，凭驿使，语梅花。
次韵和石末公用元望韵遣兴见寄
刘基（明代）

鹁鸠劝春耕，桴鼓帖宵逻。
拊循余暇日，珠玉生咳唾。
时维青阳初，天子在左个。
布德顺木令，万国罔不和。
禄食自纷纭，抚字谁最课。
幅员若金瓯，丝发无璺破。
涓溜可摧山，机祸不在大。
中夜登高楼，遥瞻太微座。
乾坤漭寥落，日月飞鸟过。
愤惋空有心，盛时嗟已蹉。
卢鸿草堂图
苏辙（宋代）

昔为太室游，卢岩在东麓。
直上登封坛，上夜茧生足。
径归不复登，峦壑空在目。
安知有十志，舒卷不盈幅。
一处一卢生，裘褐荫乔木。
方为世外人，行止何须录。
百年入箧笥，犬马同一束。
嗟予缚世累，归来自茅屋。
江千百亩田，清泉映修竹。
尚将逃姓名，岂复上图轴。
齿疾未平灸疮正作新诗又至奇韵难当暗忍呻吟
李昉（宋代）

一簇檀栾爱者多，朝昏赏翫意如何。
北轩小槛方栽植，东观新诗已咏歌。
啼鸟恋枝长懒去，邻僧为尔数来过。
丛边若有东流水，堪看清阴照绿波。
语水渔舟和督学郭公祖
萧应韶（明代）

淡云汀芷翠相连，携李湾头短棹联。白鸟狎人渔火静，锦鳞惊饵浪痕圆。

春来蓑带吴泾雨，月出纶收越浦烟。笠泽鸱夷千古事，欸歌今属打鱼船。
丹心
仇远（元代）

丹心只有杜陵知，愁读伤春五首诗。
传语龟年休度曲，江南正是落花时。
颂古四十四首
释法泰（宋代）

堂堂妙相绝锱铢，善恶都忘见也无。
万里云收天界净，海心无浪月轮孤。
灯夕在试院用去年韵
朱松（宋代）

隔墙歌吹聒悲凉，信马狂心堕渺茫。报答风光吾老矣，小窗读易静焚香。
春寒
邓深（宋代）

二月寒如腊，群芳冻未芽。
有人能剪水，无树不飞花。
终不禁风暖，难教带月华，
却还桃李径，次第散晴葩。
偕同人登莺湖平波台和壁间韵
姚燮（清代）

四岸平漪绕画台，沙鸥帆影拍空来。烟中木叶经秋尽，雨后天空向夕开。

苕水钓徒空隐迹，松陵遗社半清才。溪山如此逢良友，那不情深泥酒杯？
秋兴三首 其三
刘敞（宋代）

耿耿河汉辉，中夜西南流。牛女永相望，婉娈悲素秋。

安知乘槎翁，径出海外游。天路或幽险，神仙非所求。
秋怀
项安世（宋代）

有营何日得无悲，无欲无时不自宜。
竹影一窗泉一曲，山斋非是爱吟诗。
夜宿何庄唐主事宅
陆文圭（元代）

扶风豪士不知名，樽酒相逢意便倾。
争似何庄今夜宿，梅花烛影照三更。
贺新郎·多少龙头客
魏了翁（宋代）

多少龙头客。数从前、何官不做，清名难得。万里将旜归报汉，青锁还应催当夕。又一叶、扁舟去国。许史庐前车成雾，未如公、正怕云霄逼。留不尽，二三策。一声千里楼前笛。遏天涯、浮云不断，镇长秋色。试上层楼分明看，无数水遥山碧。问此意、有谁曾识。独抱孤衷苍茫外，满阑干，都是长安日。终有待，佐皇极。
泖口跨塘桥吊黄门陈卧子先生
屈大均（明代）

舟出吴淞烟水遥，黄门怀石此塘桥。三闾日月光相映，一剑乾塘恨未消。

泖口莼鲈淹过客，云间风雅忆先朝。惭予后死空词赋，惯向江南放大招。
富川县父老言猺人劫掠事
蓝智（明代）

连峰抱清江，怪石当县门。茅屋十馀家，萧条但空村。

松庭草不除，似减鞭挞烦。地远租税轻，年丰黍稷蕃。

苍山几百里，尽是猺獠原。此乡本富庶，所忧盗贼喧。

连年困劫敚，鸡狗那能存。圣化大无外，始知王道尊。

畬耕入版籍，力役归民屯。昨者桃川西，杀人屋亦焚。

蛮俗易骚动，长林蛇豕奔。我行观民风，感戴父老言。

朝纲肃霜露，枯朽焉足论。揽辔临遐荒，志清瘴尘昏。

素餐亦何补，持用扣天阍。
和张庆符题余作清江引图
胡铨（宋代）

何人半醉眼花昏，画出江南烟雨村。
满世庾尘遮不得，聊将醉墨洗乾坤。
水上清风覆以乔木
孔武仲（宋代）

乔木张帷幄，小溪环佩声。
清风复飒然，三者固难并。
而我兼得复，世俗亦不争。
逍遥万虑废，俯仰一身轻。
豁若发醯鸡，悟然虚白生。
万里涉山川，三伏值炎蒸。
赤日正流天，篮舆须驻行。
波明金沙露，渡仄画舫横。
上飘以淅淅，下溅以泠泠。
中有翠影浮，蓊蔚如画屏。
顷刻谐我意，翛然已忘形。
濯足临潺湲，披襟望青冥。
山中真可乐，世路空营营。
试赵昌国
宋太宗（宋代）

秋风雪月天，花竹鹤云烟，
诗酒春池雨，山僧道柳泉。
偈一百二十首 其七十
释怀深（宋代）

赵州住院二十年，折脚禅床欠一边。灰头土面半饥饿，苦涩家风今古传。

翻笑今人做长老，恰似官人问职田。职田多，我便去，免见钵盂无著处。

职田少，我不去，生怕没盐兼没醋。禅门难得好儿孙，正眼近来如扫土。

慧林首座久韬藏，个中果熟自然香。大海钓鱼拚得失，空船归去也无妨。
巴水
白居易（唐代）

城下巴江水，春来似麹尘。软沙如渭曲，斜岸忆天津。

影蘸新黄柳，香浮小白蘋.临流搔首坐，惆怅为何人。
戏答宣叔颂
黄庭坚（宋代）

探龙渊，履虎尾。
别狐貉，辨蚖虺。
头雪白，心灰死。
老斲轮，不教子。
君闻此，当洗耳。
瓜期代者不至
薛季宣（宋代）

禽飞有倦时，木落还逢春。薄游名利场，厌见陌路尘。

指日得终更，□情难重陈。如此代者何，不至愁吾人。
赠陈屏甫
成鹫（清代）

为僧不能成佛祖，圆顶方袍安足数。儒不作圣玄不仙，章缝鹤氅空徒然。

何如居士现身说，火里莲花波里月。男儿出世不出家，身虽城市心烟霞。

长生换取无生义，一日心空看及第。自称了事老凡夫，不缁不羽不簪裾。

三教圣人管不到，兄弟一门胥好道。埽室时翻贝叶文，晨钟晚磬声相闻。

青蚨散取布金地，十字街头作佛事。事佛仍推屋上乌，从师拾得衣中珠。

衣珠拾得逢人卖，誓度有情归净界。忆我初从海上来，东林偶入知宗雷。

侍儿机子求剃度，多谢檀那为證据。大心未了现生缘，今朝弧矢还高悬。

寿佛破颜开口笑，笑道此翁正英妙。座客谁知古佛心，山僧欲语终沉吟。

提起数珠一百八，请君会取无生法。
初夏旅中五首
杨公远（宋代）

乌兔双飞去若梭，又逢天气正清和。
绿空桑柘蚕成趼，青遍田畴犊卧莎。
好景常供诗料足，浮生每叹客愁多。
家山不是无风月，斗粟区区可奈何。
偕王三远甫看落叶
周仪炜（清代）

秋柯无静音，风过有鸣萚。卷帘庭草深，寒绿动萧索。

娟娟天际庭，簌簌林间萼。相观亦夷犹，宁教怆零落。

达人识心性，世事工羁缚。凉飙开化机，意兴俱卓荦。

浩歌却尘滓，晤对起清廓。回首山月生，庭煇上帘幕。
夜坐
陆游（宋代）

夜永霜浓睡不成，团乐儿女话无生。
金莲妄想消除尽，一碗松肪彻晓明。
和御制山居诗三首 其二
弘道（明代）

大觉谈玄彻九重，蔚然扶起少林宗。龙光照映神奎阁，象教尊崇玉几峰。

自昔草堂留圣践，即今灵谷纵高踪。御题诗笔昭云汉，更觉兹山雨露浓。
句
陶弼（宋代）

入峡路盘深地底，出泷船下半天中。
即事三首 其三
唐庚（宋代）

案头行扫尘随起，窗眼才封雨又梢。更力穷空沽白饼，莫将疲苶斗黄茅。
汴上观迎送有感
张耒（宋代）

居人怜客千里来，扫堂为客致酒杯。
夜阑再拜客辞去，尊前美人不成舞。
阳关八叠倒玉船，销魂此地自年年。
船头旗竿船尾柂，南游江海北长安。
长亭出城十余里，柳边人家饭游子。
少年此地几经过，白头相逢可奈何。
斗鸡
宋庠（宋代）

对垒毰毸地，双惊灭玉尘。长鸣非后郭，利嘴欲专秦。

鸱领聊延敌，鹰扬愿杀身。君恩定多少，引距即随人。
祭汾阴乐章
贾曾（唐代）

蠲我渐饎，洁我膋芗。有豆孔硕，为羞既臧。

至诚无昧，精意惟芳。神其醉止，欣欣乐康。
遇莲叶二客诗
栾清（唐代）

得饮摅公酒，复登摅公舟。便得神体清，超遥旷无忧。
苕溪僧妙询于其所居净域开小轩楚僧举季若为
王铚（宋代）

一性本为明，返为群物迷。
境净皆径山，心清即苕溪。
启扉迥临湖，湖宽觉天低。
花木春艳艳，松竹凉凄凄。
凭栏快神襟，永与浴事睽。
归船动菰蒲，兴断残霞西。
浮烟暝自起，待得众羽栖。
贮空诸佛心，妙理何端倪。
乘流与遇坎，万理皆筌蹄。
聊陈渊明意，斧藻粲幽题。
岂有明月珠，祢照浊水泥。
斯我老中林，灭迹为圃畦。
况复大开士，赋咏自攀跻。
禅深有根源，句圆无角圭。
乃知文字工，自与造化齐。
常不轻童子赞
释师范（宋代）

作佛名何佛，不轻成目轻。
谁知眼睛裹，个个是瞳人。
次韵康庆之催借所著及谢见过
方回（元代）

闻道公家所著书，担囊荷箧喘肩夫。
定应未肯轻传借，良贾深藏有若无。
点绛唇·黄帽棕鞋
仇远（元代）

黄帽棕鞋，出门一步为行客。几时寒食。岸岸梨花白。马首山多，时外青无色。谁禁得。残鹃孤驿。扑地春云黑。
次韵袁通甫
郭天锡（元代）

晚风索索酒初醒，岩桂花开香满庭。掩书不读亦不寐，明暗一灯如露萤。
别韩尚书
赵蕃（宋代）

南山之作险以壮，南溪之作閒以放。
流风莫和况当家，南涧先生堪颉颃。
吾州自昔寡所传，一自南渡居群贤。
迩来寂寞谁嗣焉，先生筑屋南山边。
先生事业本廊庙，履声夙已明光到，
阖庐固非避寒暑，大厦万间均覆帱。
我家为庶为清门，早因昭德容攀援。
自期松柏岁寒后，不入桃李春风园。
乡者屡见不一见，何但怀刺亦行卷。
胡为于此不继来，衣食遑遑游苦倦。
扁舟去矣江复湖，可能不一趋庭隅。
吹嘘上天不敢望，赠言于此能无乎。
乐府诗
曹叡（魏晋）

昭昭素明月。
晖光烛我床。
忧人不能寐。
耿耿夜何长。
微风冲闺闼。
罗帷自飘扬。
揽衣曳长带。
屣履下高堂。
东西安所之。
徘徊以彷徨。
春鸟向南飞。
翩翩独翱翔。
悲声命俦匹。
哀鸣伤我肠。
感物怀所思。
泣涕忽沾裳。
伫立吐高吟。
舒愤诉穹苍
荻港雨行
管讷（明代）

昨朝楚岸喜秋晴，今日吴船雨里行。人事天时何可测，青山白里总关情。

久知盟与沙鸥冷，那得身如野鹤轻。怪底石尤风太恶，空劳百丈进脩程。
自桃川至辰州绝句四十有二
赵蕃（宋代）

无策资身每自嗤，始谋不善悔何追。
行乎患难宁今日，何暇更论淹速期。
夕次襄邑
刘复（唐代）

何处成吾道，经年远路中。客心犹向北，河水自归东。

古戍飘残角，疏林振夕风。轻舟难载月，那与故人同。
句
释赞宁（宋代）

登楼千里月，欹枕一声蝉。
古思
司马扎（唐代）

春华惜妾态，秋草念妾心。
始知井边桐，不如堂上琴。
月落却羡镜，花飞犹委苔。
门前长江水，一去终不回。
过开元寺
刘攽（宋代）

晨霜耸乔木，初日明广庭。俯巢鸟鹊驯，步径莓苔青。

即心百虑扰，造境众独醒。安禅到无闷，看画匝已经。

梵音腾潮波，幡影垂流星。天花雨贝叶，帝乐飘鸣铃。

胜缘此邂逅，法界俱清泠。世喧暂回首，但觉尘冥冥。
龙湫行送轩宗冕归山
李孝光（元代）

大龙湫，小龙湫，青天倒泻银河流。海风吹练白杲杲，雪花满面流飕飕。

讵那大士濯足处，碧波下见长黄虬。山僧洗钵白云动，涧猿饮子苍岩幽。

神踪隐见不可测，幻境变化谁能求？道人此地昔追游，泠然一锡辞神州。

天香飘飘满衣袖，散作雨露东南陬。老夫送别歌龙湫，芙蓉花开溪水头。

永嘉妙语犹可续，永夜松声消客愁。思君何处寄清梦，三十六峰明月秋。
夔路十贤 陆宣公
王十朋（宋代）

敬舆避谗谤，闭门不著书。活人集名方，炳然仁谊馀。
小江
陆游（宋代）

出郭四十里，孟冬天尚和。
风生帆力健，木落月明多。
小市人声散，长桥炬火过。
吾生几来往，抚枕独悲歌。
如梦令 其三
吴潜（宋代）

江上绿杨芳草。想见故园春好。一树海棠花，昨夜梦魂飞绕。

惊晓。惊晓。窗外一声啼鸟。
如隐索赋双梧
释居简（宋代）

朝阳盘错地，分植在庭墀。百尺凛双操，九包来几时。

孙枝云雨上，星履典刑垂。莫遣鶢鶋类，频来振羽仪。
读阮籍咏怀十七首
李涛（唐代）

人生天地间，如花开春时。
遇晴即欣荣，遇雨还离披。
晴雨由上即，汝花何悲为。
显允阮嗣宗，放达世所推。
忧思独伤心，作为十七诗。
感慨怀辛酸，似未达天理。
既好王子乔，又晋轻薄子。
善善又恶恶，好生而恶死。
如何得徽称，口不挂臧否。
次韵张怀安题云顶浴室院
吕陶（宋代）

山门渐近少凡尘，佛子长栖物外身。款户多因游寺客，倚栏时外羡鱼人。

祥云结盖应非雾，法雨飘花别是春。数刻盘桓觉萧散，回头官事又劳神。
扫径
郭印（宋代）

阴森百亩林，所向无不好。
俗客岂曾来，幽处通蓬岛。
一色尽琅玕，坚润真可宝。
天风时脱叶，满径堆残槁。
适然宾客至，课奴先痛扫。
要使吾心净，置之勿复道。
鉴堂上人招余游慧山行舟不成往因寄
张翥（元代）

竟负山游约，长怀第二泉。毁茶休著论，载酒谩回船。

会摘春林雨，来寻午灶烟。从师坐联句，祗恐废安禅。
萍
宋无（元代）

风波长不定，浪足在天涯。
莫怨身轻薄，前生是柳花。
洗竹
苏辙（宋代）

寒甚南轩竹半黄，晚抽旱笋杂榛荒。
不嫌毒手千竿尽，稍放清风八月凉。
短簪只堪除粪壤，新萌会看伏牛羊。
扶持造化须人力，早听人言布麦糠。
到汉东和张伯常六首 其一
范纯仁（宋代）

道义相期久益芳，忘年敦契自南阳。荣公三乐今谁似，李白千篇敏异常。

愿见却须烦枉驾，奉欢先已辟东堂。故情新约知无改，松柏从来耐雪霜。
石门山 其二
蒋之奇（宋代）

楼船伏波安在哉，会兵曾破石门来。昔年已过获嘉县，今日更登朝汉台。
饮汪容甫宅
刘玉麟（清代）

秋雨破空烟，因风荡为水。细草沿阶生，微波当户起。

远归畏萧颾，独坐伤骪骳。凄然念故人，宛若隔中沚。

投椷顷见招，我友率在彼。径欲往从之，不觉折屐齿。

冲泥就东城，主人门外俟。径踏秋藓黄，风堕蕉花紫。

虚室结暝阴，飞溜洒窗纸。贾董富述作，盈笥复叠几。

礼堂既溯源，孔壁亦摭美。八索逮麟经，六书竟马尾。

遐搜祖龙碑，近存皇象体。聚米穷亥章，执杓考庚启。

寸莛不厌撞，善芳自无眯。纵论罔弗谐，钳口固足喜。

角巾影移屏，华镫烟结苡。壶倾蠡卮觛，案列褫梜匕。

盈盎湘海蛤，堆杆脍河鲤。菌首旋斫芝，茭根新脱䈚。

盉鬻既充肠，好言时入耳。幸获饱欢娱，弥用伤别仳。

今日归广陵，去年客京邸。出门䀨轮蹄，入室雠书史。

兽有蛭蜩虾，杞有檵柳梓。佖不知螒翰，镇不知秬秠。

才过下马陵，倏遇渡河豕。稍自矜蛟睫，那免揶路鬼。

一室肆冥搜，三更不遑巳。月堕林影沈，雨滴蛩声死。

昔雨何凄凄，今雨何唏唏。悲喜岂异心，聚散不同轨。

或归自芒山，或返自燕市。休甫欣与同，林宗竟虚𥏳。

同城不共欢，况复隔千里。云兴泰山颠，雨落潼河涘。

安得齐挂席，惠然聚于此。君请尽一觞，我请歌变徵。

欢情自此深，离恨从兹始。
东风第一枝·烧色回青
高观国（宋代）

烧色回青，冰痕绽白，娇云先酿酥雨。纵寒不压葭尘，应时已鞭黛土。东君入夜，怕预恼、诗边心绪。意转新，无奈吟魂，醉里已题春句。香梦醒、几花暗吐。绿睡起、几丝偷舞。酒醅清惜重斟，菜甲嫩怜细缕。玉纤彩胜，愿岁岁、春风相遇。要等得、明日新晴，第一待寻芳去。
叠石溪二首
司马光（宋代）

山鸟劝人饮，山蝉笑我狂。
归时兴未尽，不得看斜阳。
得信酬回
佚名（唐代）

人回忽得信，具委书中情。羁思顿虽豁，忆君心转盈。

自怜飘泊者，邂逅闭荒城。欲识肝肠断，更深听叫声。
不言
宋祁（宋代）

不言非巧宦，要是乏高符。
托社天教散，为公谷与愚。
桂枝怀隐树，荆叶恋欢株。
荣路多高足，争传八列呼。
行香子 寄朱文盎
龚翔麟（清代）

玄武门边。朱雀桥边。镇相依、藤帽丝鞭。槐黄促别，早隔华年。

又杜鹃啼，海棠落，一春残。

云冷鸿天。浪杳鱼天。十三行、锦字谁传。毵毵雉尾，归思应牵。

算不如侬，移钓艇，就鸥眠。
晚来 其一
韩淲（宋代）

晚来无处不西风，散入千岩万壑中。丛桂香边烟羃䍥，疏桐影壑月朦朣。

等閒散步情何限，随分微吟苦未工。秋色秋声已如许，更凭高处目飞鸿。
次韵李信叔
李复（宋代）

不见吟翁近十年，驿亭相遇两欣然。
旋临野岸烹河鲤，剩向邻家送酒钱。
对雨张灯留夜榻，傍篱系柳泊归船。
此生自断君休问，早晚须芸杜曲田。
高景庵读旧题有感
范成大（宋代）

莓苔风雨旧诗留，十七年前鬓未秋。
岩桂拂云篁竹拱，树犹如此一搔头。
山中避难作
来鹄（唐代）

山头烽火水边营，鬼哭人悲夜夜声。

唯有碧天无一事，日还西下月还明。
送喜长老游四明
陈舜俞（宋代）

钓竿无竹月空船，事去朱泾不记年。
一句弗由他物得，此心知与麽人传。
无须王老长垂地，掉臂胡僧仰托天。
去问玲珑岩上石，＊中谁是我师禅。
奉和马常侍寺中之作
苏颋（唐代）

怨暑时云谢，愆阳泽暂偏。鼎陈从祀日，钥动问刑年。

绛服龙雩寝，玄冠马使旋。作霖期傅说，为旱听周宣。

河岳阴符启，星辰暗檄传。浮凉吹景气，飞动洒空烟。

飒飒将秋近，沉沉与暝连。分湍泾水石，合颖雍州田。

德施超三五，文雄赋十千。及斯何以乐，明主敬人天。
灵源洞
李覯（宋代）

才出尘来尚未知，渐攀藤竹渐临危。
伏流似是龙藏处，古树应临春到时。
谁把石崖齐划削，直教云气当帘帷。
良工画得犹宜秘，莫与凡夫肉眼窥。
听沈江门鼓琴步棕亭韵
戴亨（清代）

孤云归远岫，群鸟入寒林。天宇澄秋水，江门鼓素琴。

虚斋人尽后，明月夜方深。默坐心如洗，听君弦上音。
津门诗钞辑成题以长句 其二
梅成栋（清代）

敢云此卷少遗珠，闻见非多愧小儒。略为诗人传梗概，忍令古小尽荒芜。

海滨耆宿伤存殁，沽上风流半有无。漫道渔洋常感旧，词坛振臂望同扶。
答仲玉吴君兼简张茂兰
张弼（明代）

一纸书来寂寞滨，竹窗草榻顿生春。蜀桐横郏空弹月，汉剑悬生不染尘。

白玉阶前期献赋，黄金台下定为邻。张翰自是江东彦，闻说清诗更入神。
好事近 灵隐夜归蒋氏湖庄作
朱祖谋（清代）

湖气郁衣巾，步入宝坊林月。耐得山亭泉冷，信肝肠如雪。

出山十里蟪蛄声，闻根甚时歇。据槁安心随地，又南邻钟发。
西斋
孙觌（宋代）

二江戎马后，宜春独称雄。重垣抱金柅，巨堑疏玉虹。

使君师齐相，佳处在酒中。百觚倒春酿，洗尽疮痍空。

西斋置一榻，时有客子从。我来属无事，新脱楚市舂。

伴值呼浩然，惊座得孟公。攲眠看衙集，鼍鼓鸣逢逢。
水龙吟
晁端礼（宋代）

岭梅香雪飘零尽，繁杏枝头犹未。小桃一种，妖娆偏占，春工用意。微喷丹砂，半含朝露，粉墙低倚。似谁家丱女，娇痴怨别，空凝睇、东风里。

好是佳人半醉。近横波、一枝争媚。元都观里，武陵溪上，空随流水。惆怅如红雨，风不定、五更天气。念当年门里，如今陌上，洒离人泪。
次韵戴成叔
陈著（宋代）

当年雪溪翁，知命故知足。
平生一退字，厚施不食禄。
高洁严子陵，清贤段干木。
溪上多子孙，林树森瑶玉。
悼潘君秀才
林季仲（宋代）

投笔辞场屋，携钱送酒家。
身名俱梦幻，醒醉是生涯。
沙晚号寒雁，林高惨暮鸦。
嗟予方哭弟，清泪堕悲笳。
偶成
王义山（宋代）

良贵由天赋，欺心天可欺。
功名皆梦幻，道理厌新奇。
枫叶敲窗际，梅花对月时。
个般清趣味，料得少人知。
五言二十韵别方氏长孙女
刘克庄（宋代）

中年别作恶，大老何以堪。
我如安昌侯，爱女甚于男。
念汝明当发，一夕起再三。
绝怜汝父贫，练裳与蒿簪。
不量此蓝缕，遣嫁彼槐潭。
古云妇难为，采桑自餧蚕。
冰鱼或冬笋，旦旦营旨甘。
亦有嗜江水，远汲劳肩担。
今汝一何幸，琴瑟和且湛。
虎符舅光宠，象服姑尊严。
亭传盛供帐，吏士罗騑骖。
汝但谨内则，毋使妇德惭。
晨昏躬定省，富贵勿豢酣。
百行孝为先，彤管垂美谈。
汝当法淑人，倩当肖铁庵。
汝翁虽在家，譬如住精蓝。
不下赵州床，常共弥陀龛。
愿汝福惠全，早叶维熊占。
它日来归宁，伴我村北南。
庞老与灵照，安知非同参。
柳闳展如子瞻甥也其才德甚美有意于学故以桃
黄庭坚（宋代）

陆沈百世师，寄食鲁柳下。
我今见诸孙，风味窥大雅。
大雅久不作，图王忽成霸。
伟哉居移气，兰鲍在所化。
奉和出颍至淮应令
虞世南（唐代）

良晨喜利涉，解缆入淮浔。寒流泛鹢首，霜吹响哀吟。

潜鳞波里跃，水鸟浪前沉。邗沟非复远，怅望悦宸襟。
金陵杂兴二百首
苏泂（宋代）

到郡今朝半月日，离家两个许多时。
知他阿柏无他否，忆我何因我得知。
清凉国师真赞
黄庭坚（宋代）

宝月清凉，寂照法界。
以沙门相，藏世间解。
谷响入耳，性不可为。
青莲出水，深不可窥。
万象纷披，花开古锦。
启迫群氓，与甘露饮。
哲人去矣，资何所参。
即事之理，塔锁终南。
和王太傅游国清塘
郑伯玉（宋代）

寒日一观眺，四天云色稀。水风迎棹起，沙鹜背人飞。

玉缕鲈新脍，金膏蟹正肥。斜阳促归旆，那得恋渔矶。
次日再镒韵三首
陈造（宋代）

微吟缓步惬晴沙，聊谢愔愔载妇车。
时遣贳貂邨店酒，回思缚虎长官衙。
春山好著屏中色，吟笔谁添锦上花。
不妨习池风月主，只今何处问诗家。
祝英台近 题钱德钧水村图
汤弥昌（元代）

染秋云，图泽国，野趣入游戏。能事何须，五日画一水。

重重杨柳陂塘，茅茨村落，鲈乡外、西风渔计。晚烟霁。

有客乘扁舟，延缘度疏苇。欲访幽居，宛在碧溪尾。

浩然目送飞鸿，醉歌欸乃，溪光里、乱山横翠。
桐庐苏七太守通判晏鲁望远寄倡和之什辄伸记
张伯玉（宋代）

桐君圃外州，树石最清幽。
水截三吴秀，山当百粤秋。
岩坰无俗土，宅舍有高楼。
画隼真才望，题舆雅唱酬。
滩声环醉枕，鹭影入茶瓯。
蚤晚陪清躅，梯云奉俊游。
宴桃源（游湖）
曹冠（宋代）

西湖避暑棹扁舟。忘机狎白鸥。荷香十里供瀛洲。山光翠欲流。

歌浩浩，思悠悠。诗成兴未休。清风明月解相留。琴声万籁幽。
君子泉
李申子（宋代）

□岩峭□色斓斑，云叶烟萝□□□鬟。
疑有仙琚时会集，唾珠霏屑落人间。
江神子（夜凉对景）
赵长卿（宋代）

彩云飞尽楚天空。碧溶溶。一帘风。吹起荷花，香雾喷人浓。明月风凉多少恨，恨难计，我情钟。

相思魂梦几时穷。洞房中。忆从容。须信别来，应也敛眉峰。好景良添怅望，无计与，一樽同。
初发夷陵
陆游（宋代）

雷动江边鼓吹雄，百滩过尽失途穷。
山平水远苍茫外，地辟天开指顾中。
俊鹘横飞遥掠岸，大鱼腾出欲凌空。
今朝喜处君知否，三丈黄旗舞便风。
梅花集句 其一二七
李龏（金朝）

一段春愁雨带来，空令怀古更徘徊。深宫不与闲人到，枝上年年生绿苔。
越台
刘克庄（宋代）

南帝当年此筑台，称雄亦岂偶然哉。
谩通异国求阳燧，不道偷儿饮漆杯。
能使越人存旧迹，始知秦吏有奇才。
只今黄屋归何处，但见牛羊夕下来。
早离永明晚抵江华道中 其一
江朝议（宋代）

飞沙羃羃路曼曼，万籁风声重晓寒。涉涧跻危任劳役，服勤王事敢辞难。
逢谢偃
高适（唐代）

红颜怆为别，白发始相逢。唯馀昔时泪，无复旧时容。
西湖社成集来鹊楼诗
李蘩（宋代）

西湖清且浅，中有兰与蕙。
烟德变晦明，鳞虫潜水裔。
飞构冒层变，仙筵敞平{左氵右上竹下巫}。
野馔何芳鲜，烹调列甘脆。
翩跹麟凤集，适遇风云际。
簪佩耀林皋，觞酌宣文艺。
社以白莲申，盟用青松誓。
莫谓倾盖新，山林结遗契。
赠游元著
周孚（宋代）

老去尘冠耻再弹，只将尊酒对青山。已忘穴蚁三生梦，长伴江鸥一味閒。

止许傍城开竹径，会容扶策叩柴关。平生月旦乡评在，著我诸晁伯仲间。
和乐天闲园独赏八韵前以蜂鹤拙句寄呈…小巧以取大咍
刘禹锡（唐代）

永日无人事，芳园任兴行。陶庐树可爱，潘宅雨新晴。

傅粉琅玕节，熏香菡萏茎。榴花裙色好，桐子药丸成。

柳蠹枝偏亚，桑空叶再生。睢盱欲斗雀，索漠不言莺。

动植随四气，飞沉含五情。抢榆与水击，小大强为名。
家园即事十三首
郑清之（宋代）

侏儒饱愧东方朔，妪母呼回郭舍人。
博局由来更胜负，雉卢那复较疏亲。
汉元砚歌
李茹旻（清代）

巨璞胚胎饱精液，光怪迸起昆仑坼。元气淋漓沧溟窄，岳祇骇走神工擘。

阳九方回祖龙厄，谁其获者帝子赤。西京制诏多乃绩，真宰上诉天应惜。

未央烟焰将炎赫，雷电晦冥失踪迹。太原公子握天策，流转依然在宫掖。

中垒遗编亡故册，诏行秘书书屏帟。书罢只字无差忒，帝嘉五绝声啧啧。

稽首拜赐归第宅，纪恩镌铭深镂刻。六十三字钗股划，一字可抵南金百。

至今桑海几变易，神物总呵无缺隙。中磨研处稍洼潟，千年墨蚀龙香碧。

顾我涂鸦涩如棘，书法懒学由夙昔。远愧前贤妙钩画，安用联坳各尽墨。

徒尔嗜古有奇癖，钦此宝物世希得。为置左右图书侧，玉润金坚照颜色。

吁嗟万物会有役，精爽一片肯虚掷。方今上有圣明辟，补天何当助微砾。
答梁大夫断求息缘以跻高蹠兼简清臣大夫
韩维（宋代）

人生会有本，本得求自忘。
缘来与之俱，源壮流亦长。
趋高顾为与，在得良已亡。
金仙不吾欺，庄生助之扬。
嗟我闻道浅，妄言岂非狂。
缅怀终南山，紫翠峨宫墙。
二贤谢尘滓，接翼参云翔。
相望孰去远，共此爱日光。
八音谐（赏荷花，以八曲声合成，故名）
曹勋（宋代）

芳景到横塘，官柳阴低覆，新过疏雨。望处藕花密，映烟汀沙渚。疏静翠展琉璃，似伫立、飘飘川上女。弄晓色，正鲜妆照影，幽香潜度。

水阁薰风对万姝，共泛泛红绿，闹花深处。移棹采初开，嗅金缨留取。趁时凝赏池边，预后约、淡云低护。未饮且凭阑，更待满、荷珠露。
题立雨叔餐秀园 其四
佘翔（明代）

浊酒谁知大阮心，蓬池无日不清吟。仲容亦有衔杯兴，散发频来醉竹林。
和三兄之山阳省孀姊书怀
韩维（宋代）

君子蹈仁义，近自亲爱始。当行岂顾留，千里犹举趾。

伯氏有东役，驾言适淮涘。离樽未及展，浊醪未及洒。

起视白日移，驱车一何驶。遵涂骊唱发，春风落端绮。

义参成周作，辞追建安轨。感此留滞迹，一诵三四起。

安得假羽翮，远慰心所企。此志良未遂，洒泣讵能已。
参选有感
叶茵（宋代）

元是江湖萧散客，谁将幽梦落南柯。
十年不调幸然好，一著才差悟处多。
肯使北山驰鹤信，且随西舍唱渔歌。
野人自喜无弹缴，却恐金章羡绿蓑。
句
谌祜（宋代）

日月任从愁里过，客尘常向静中参。
题北岩院
王观国（宋代）

云岩乱石漱寒泉，通夕泉声到枕边。
宛似昔年严濑口，五更风雨宿溪船。
再次首唱韵和
杨亿（宋代）

碧树银塘接画楼，天人谁肯降琼輈。
三山密信传青雀，五日归鞍跃紫骝。
郢酒泛冰星弁侧，吴歈倚瑟黛蛾愁。
云峰得句怀真赏。瘦尽东阳沈隐侯。
百花洲
姚道衍（明代）

水滟接横塘，华多碍舟路。
波红晴漾霞，沙白寒栖鹭。
缘汀渔网集，隔渚菱歌度。
不见昔游人，风烟自朝暮。
偈颂四十一首
释普宁（宋代）

右胁才生，便放拍盲。
指天指地，独步纵横。
云门要打杀，建长助掘坑。
恶种从教不复萌，虽然也是贼过后张弓。
灞陵
蒋湘垣（清代）

腰间龙剑漫星文，箧里《阴符》闇不分。蓐食边庭多岁月，严城鼓角动风云。

三河年少生轻敌，九塞威行尽勒勋。他日灞陵亭下过，何人知是故将军。
乙巳八月既望偕子随同年如舫亭玩月联句
张洵佳（清代）

携酒联吟对月明，凭栏四望水盈盈。蟾蜍穿柳争先漏，蘋藻搴荷自在行。

夹岸桥低花露覆，沿堤人静桂香生。鱼游泼刺惊幽梦，蛩语凄清动客情。

云捲天空心亦旷，秋高气爽斗初横。林栖小鸟眠才稳，风闪流萤影忽倾。

不夜园亭凭烛灭，已凉时节怯罗轻。知音本少怜垂老，佳会难逢况畅晴。

往事追思劳互诉，新诗分韵又催成。今宵欢会君须记，预订来年续旧盟。
挽舒大尹二首 其二
薛瑄（明代）

西风鹤唳楚天苍，憔悴儒林吊白杨。花县辞官悲暮景，菊篱归老惨秋阳。

空馀旧佩铜章暗，不及新颁紫诰香。有子秋官沾宠渥，丰碑行见发幽光。
戏萧娘诗
沈满愿（南北朝）

明珠翠羽帐，金蒲绿绡帷。因风时暂举，想像见芳姿。

清晨插步摇，向晚解罗衣。托意风流子，佳情讵可私。
游灵源天境遇雨各奔归晚坐以不是溪居者那知
姚勉（宋代）

灵源水有天，日涉胜趣多。
同行十数子，散策经山坡。
溪行小盘十，石坐閒摩挲。
野菊留余花，新梅看微柯。
寒鸦落平田，暖鲤跳枯荷。
是日冬曦温，景象如春和。
笑谈不知归，亦有载酒过。
忽瞻彼北山，黑云生嵯峨。
阴晴反覆手，天测不可俄。
长风舞红叶，急雨翻银河。
儒冠各欹垫，僮屦皆奔波。
路滑争牛羊，泥溅乱鸭鹅。
席地听沾湿，樽沙委骈罗。
五十笑百步，曳杖如横戈。
林间偶自芘，弃甲我则那。
留恋归不早，颠沛逢滂沱。
出游不知时，废此啸且歌。
绸缪无远虑，其如近忧何。
兹游已狼籍，后计毋蹉跎。
归欤亟诛茅，结亭依岩阿。
震陵有帡幪，乐哉涧般薖。
偈颂一百四十二首 其三十五
释广闻（宋代）

百灯千灯，从一灯起。有处动地放光，无处放光动地。

问讯灯明如来，惯打者般行市。
寿范洁斋
吴泳（宋代）

合下金相气质浑，更参诸老遍宗门。
箕山再得颜回婿，荣国还生孔子孙。
学问不趋岐路径，文章只好古罍尊。
至今尚得诗书力，一气清明中夜存。
宫词 其二十六
赵佶（宋代）

洞房春晚惜花残，满地红英织锦端。想见惜芳情意切，更收香蕊掌中看。
正月九日携儿侄游宝庆寺
王洋（宋代）

花川同色及春时，不报人知也自知。
此日不须题岁月，一回来作一篇诗。
和盛集陶落叶
钱谦益（清代）

秋老钟山万木稀，凋伤总属劫尘飞。
不知玉露凉风急，只道金尘王气非。
倚月素娥徒有树，履霜青女正无衣。
华林惨淡如沙漠，万里寒空一雁归。
春热
郑刚中（宋代）

地气冬来不复藏，桃花都向腊前芳。
无寒疑是青春老，耐静从他白日长。
野蝶舞馀还自去，沙鸥飞断却成行。
迎风尽著单衣坐，净几留心看药方。
约客春波督参刘郎中方赴高紫微之集道间相值不容留戏赠二首 其二
岳珂（宋代）

锦帐星郎油壁车，紫微花下醉流霞。箫鸾东引瞻风驭，池凤西游赋日华。

蓼岸半红秋渐老，柳堤仍绿约犹赊。一尊更趁莱衣綵，河汉还乘八月槎。
夏日上府公
刘敞（宋代）

红芳过尽绿阴多，索寞无如长日何。午影迟留成蕴暑，熏风飘荡作清和。

梦馀欲验松生腹，棋罢真知斧烂柯。还想高吟酬美景，讼庭岑寂长青莎。
避贼书事十三首 其二
左纬（宋代）

生长城市间，吾其患驱逐。贼人俄涨天，举家如奔鹿。

入山恐不深，但冀免杀戮。贼平无所归，独倚青松哭。
书率更西林碑
裘万顷（宋代）

冉冉老将至，区区心已疲。
文章非世用，字画谩儿嬉。
庐阜多名刹，隋人有断碑。
骊黄虽易辩，堂奥未容窥。
次綦叔厚韵 其二
吕颐浩（唐代）

心存魏阙岂能忘，揣分非才合退藏。此日燕休难报国，半生艰险忆垂堂。

枕戈每叹身先老，览镜常嗟貌不扬。每今蘧庐聊偃息，会须恢复返吾乡。
三月十四日送焘东下至龙爪滩过虞开国坟庵见
洪咨夔（宋代）

周天日月何曾住，大地山河祗自磨。
不死者存人独耳，舍令斧亦烂如柯。
如梦令
向子諲（宋代）

午夜凉生翠幔。帘外行云撩乱。可恨白萍风，欲雨又还吹散。肠断。肠断。楚梦惊残一半。
戚郎中红黄拒霜花
金君卿（宋代）

霜晓禁寒色不摧，若论花品是奇材。
红如锦帐香囊绽，黄似霓奇舞袖开。
幸与畹兰同素景，耻随篱槿委轻埃。
郡斋得地逢嘉赏，不逐群英烂漫栽。
兰津谒诸葛武侯祠
庞一夔（明代）

鱼龙酣斗捲晴虹，万里梯航一绕通。黑水谁寻神禹绩，泸江今绕汉时功。

神留六诏乾坤外，祠枕层峦日月中。独倚危栏悲鼎足，猿啼花笑夕阳红。
追送刘侍郎
魏了翁（宋代）

士从西南来，落落仅八九。半年北门道，几度釂别酒。

清朝志兴复，第一广英彀。采采不及掬，引去遽盈斗。

矧今忠肃孙，卓荦汉庭右。清矩仪班行，高怀局宇宙。

居然辍迩联，亟怀荆州绶。恩章陟西戺，戎钺炫春昼。

世间行己地，随寓皆不朽。著意护本根，虚怀阅忠厚。

上游屹长城，归来秉机宥。
数欲叙别于文玉文玉适适鹅湖未果也至是一叙则行期迫矣情见乎辞
邵宝（明代）

新相知自旧相知，近别离成远别离。拟策已为苏子地，上书还忆汉文时。

律吹和气回燕谷，旌引文星动海涯。我爱梅花思折赠，江边一树正垂垂。
锦屏山图
释文珦（宋代）

锦屏山势舞双鸾，影入嘉陵江水寒。
人在东南归未得，时时独展画图看。
丁酉重九日宿顺昌步云阁绝句七首呈味道明府
刘克庄（宋代）

老子痴顽耐远游，平生腹不贮闲愁。
今年天赐登高地，身在云峰最上头。
挽孔经父二首 其一
刘攽（宋代）

乡里东南秀，衣冠伯仲贤。先鸣俱中隽，竞爽故无前。

朔雪凋华萼，炎风急逝川。斗间占紫气，应复在龙渊。
滕王蝶蚁图二首
王恽（元代）

槐壤纷纷事暂欢，枕中栩栩伴周閒。丹青欲识滕王意，须著人间比梦间。
茶坡为刘长宪世熙作
沈周（明代）

使君嗜茶如嗜酒，渴肺沃须斛二斗。官清无钱致团凤，有力自二春五亩。

轻雷震地抽绿芽，行歌试采香盈手。世间口腹多累人，日给时需喜家有。

还道通灵可入仙，非惟却病仍资寿。笼烟纱帽躬执爨，活火何堪托舆走。

题诗戏问滋味馀，得似王濛及人否。
霜天晓角
高观国（宋代）

春云粉色。春水和云湿。试问西湖杨柳，东风外、几丝碧。

望极。连翠陌。兰桡双桨急。欲访莫愁何处，旗亭在、画桥侧。
宋章庙乐舞歌十五首 其六 永至乐
殷淡（南北朝）

皇朝鬯矣，孝容以昭。銮华羽迾，拂汉涵滈。申申嘉夜，翊翊休朝。

行金景送，步玉风韶。师承祀则，肃对禋祧。
中秋病中时与李士钦叔侄近别
程敏政（明代）

西风能几日，此夜忽中秋。宇宙清如洗，山河影欲流。

病身愁对酒，羁思懒登楼。遥想南归者，凄凉共一舟。
端午帖子词：皇太后阁六首 其四
苏轼（宋代）

秘殿扶疏夏木深，雨馀初有一蝉吟。应将嬴女乘鸾扇，更助南风长棘心。
襄城道中
路铎（金朝）

禾黍低风汝水长，迟迟驿骑困秋阳。
病躯官事交相碍，梦雨行秋肯借凉。
尽说秋虫不伤稼，却愁苛政苦于蝗。
诗成应被西山笑，已炙眉头尚否臧。
宣威苗将军贬官后重经故宅
徐铉（宋代）

蒋山南望近西坊，亭馆依然锁院墙。天子未尝过细柳，

将军寻已戍敦煌。欹倾怪石山无色，零落圆荷水不香。

为将为儒皆寂寞，门前愁杀马中郎。
范才元道中杂兴 其四
张元干（宋代）

君家鼻祖大范老，气压贺兰威凤鸣。文采风流今未泯，耳孙胸次似冰清。
复雪
方岳（宋代）

老夫茅屋住冰壶，山市人家亦画图。
世界空花春势力，神仙乾画水工夫。
诗情浩浩迷高厚，元气茫茫混有无。
一夜东风天万里，并归石铫小砖炉。
僻居酬友人
伍乔（五代）

僻居惟爱近林泉，幽径闲园任藓连。
向竹掩扉随鹤息，就溪安石学僧禅。
古琴带月音声正，山果经霜气味全。
多谢故交怜朴野，隔云时复寄佳篇。
證道歌 其二六六
释印肃（宋代）

大悟不拘于小节，猛燄炉中捞霰雪。石头垂足示长髭，修行有甚相交涉。
西江寄越弟
王昌龄（唐代）

南浦逢君岭外还，沅溪更远洞庭山。

尧时恩泽如春雨，梦里相逢同入关。
七言谒涪城县南香积寺老师一首
李嘉祐（唐代）

竹林青青山寺幽，老僧禅坐对江流。长尘廉襜寂不语，能令过客小低头。

黄昏钟竟香烟起，行舟去去心何已。回看石壁莲花宫，纱灯一点蒙笼里。
梁鸿尚节
范晔（南北朝）

（梁鸿）家贫而尚节，博览无不通。而不为章句。学毕，乃牧豕不上林苑中，曾误遗火，延及他舍。鸿乃寻访烧者，问所去失，悉以豕偿之。其主犹以为少。鸿曰：“无他财，愿以身居作。”主人许之。因为执勤，不懈朝夕。邻家耆老见鸿非恒人，乃共责让主人，而称鸿长者。不是，始敬鸿，悉还其豕。鸿不受而去。

（选自南宋·范晔《后汉书.卷八十三》
第一百七十
文天祥（宋代）

天长眺东南，衰谢多酸辛。
丈夫誓许国，直笔在史臣。
窥园
吴则礼（宋代）

白露几时下，凉秋晚萧萧。
已辞尾涎涎，况复声咬咬。
捉尘坐清樾，扶藜经短桥。
云边有鸣雁，过去不可招。
答可遵
释了元（宋代）

打睡禅和万万千，梦中趋利走如烟。劝君打快修禅定，老境如蚕已再眠。
赋得上林雁赠吏部王郎中谪毗陵
陈束（明代）

八月凉风动双阙，嗷嗷旅雁云中发。
遐飞远响激清音，刷羽振中度上林。
天边结字行难乱，风里传书力不任。
讵意上林重毛色，抱奇区区不察识。
凌寒不借一枝栖，能鸣转被单丝弋。
逸志由来耻稻粱，归飞耿耿背金塘。
水咽惊声疑箭落，月明避影怯弓伤。
遥遥关路长辛苦，萧条为向南中土。
地阔山空不畏人，沙明水暖聊鸣舞。
少年才客有王君，把袂愁为失意分。
南去祇应闻雁叫，临风好是泣离群。